Fooitjie-etiket in Suid-Afrika - Jou Geld | Solidariteit WêreldJou Geld | Solidariteit Wêreld
Tuis › Artikels › Fooitjie-etiket in Suid-Afrika
Fooitjie-etiket in Suid-Afrika
Elke land het sy eie etiket wat fooitjies aanbetref. Dit kan 'n ongemaklike twispunt tussen vriende veroorsaak wanneer dit tyd word om die rekening te vereffen. In sonnige Suid-Afrika, met sy pragtige natuurskoon en heerlike kos, is die bedrag wat voorgestel word egter glad nie buitensporig nie. Daar is dus geen verskoning om nie vir goeie diens te betaal nie.
Nou moet die ander klein probleempie genaamd onkunde uit die weg geruim word. Gelukkig is daar duidelike riglyne wat betaaltyd sommer heelwat kan vergemaklik.
Die aanvaarbare bedrag by restaurante is 10–15% van die totale rekening. Wanneer julle meer as ses mense is, sal die restaurant heel moontlik die fooitjiebedrag reeds by jou rekening voeg. In so 'n geval hoef jy nie die 10–15% by te voeg nie. Indien die diens power was, is dit steeds belangrik om die minimum fooitjie, naamlik 10%, te gee. Uitsonderlike diens verdien tot 20%. Moenie in so 'n geval suinig wees nie. Dit is ook beter om die fooitjie in kontant te betaal. Dit sal verseker dat die kelner nie tot die einde van die maand daarvoor hoef te wag nie.
By 'n hotel of vakansieoord kan jy die huishoudster R10–R15 per nag gee. Gee dit direk aan haar, of los dit in die kamer vir haar om te neem. As jy dit by jou rekening voeg wanneer jy betaal, gaan sy dit heel moontlik nooit sien nie. 'n Kruier kry R10 per sak wat hy na jou kamer toe neem.
Toergidse kry 'n R100-fooitjie, en indien die bestuurder van die voertuig en die toergids nie dieselfde persoon is nie, moet die bestuurder 10% van julle totale toerbedrag ontvang.
In Suid-Afrika gee ons nie fooitjies by spa's nie. Indien jy egter by 'n hotel tuisgaan en hulle spa gebruik, kan jy die personeel vra of 'n fooitjie in orde sal wees.
As jy van 'n motor-taxi gebruik maak, sal dit goed wees indien jy 'n 10%-fooitjie sou byvoeg.
Iets wat die meeste Suid-Afrikaners egter nie weet nie, is dat jy 'n ekstra bedrag vir jou haarkapster moet gee ─ 10–15% is in orde. Indien 'n aparte persoon jou hare sou was, kan jy haar R5–R10 gee.
Gee die petroljoggie R2–R5 vir sy diens. As hy jou banddruk toets, kan jy die fooitjie verhoog tot R10 of meer.
Motorwagte voorsien 'n diens wat nie altyd vriendelik ontvang word nie. Hulle is egter gewillige werkers wat soms hard sal baklei om jou kar te beskerm en wat liewer werk as om te bedel. Dit is dus goed om te sorg dat jy altyd kleingeld byderhand het. R2–R5 is heeltemal genoeg. Gebruik logika wanneer jy besluit wie om te vergoed, en hoeveel om te gee. Jy hoef geensins op te dok as die motorwag dronk is of weg is wanneer jy by jou kar aankom nie.
Dit is 'n goeie gewoonte om goeie en vriendelike diens te beloon. Dit sê vir die persoon dat jy sy poging waardeer en dit sal hom aanmoedig om altyd sy bes te doen.
Reader's Digest: https://www.rd.com/advice/saving-money/how-much-to-tip/
Who to tip: http://www.whototip.net/tipping-in-south-africa
Cape Town Magazine: https://www.capetownmagazine.com/news/your-guide-to-tipping-in-south-africa/10_22_19411